Uredba Komisije (ES) št. 2592/2001

z dne 28. decembra 2001

o dodatnih zahtevah glede informacij in preskušanja, ki jih morajo izpolniti proizvajalci ali uvozniki določenih snovi s prednostnih seznamov v skladu z Uredbo Sveta (EGS) št. 793/93 o oceni in nadzoru tveganja obstoječih snovi

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 793/93 z dne 23. marca 1993 o oceni in nadzoru tveganja obstoječih snovi [1] in zlasti člena 10(2) Uredbe,

ob upoštevanju naslednjega:

(1) Države članice, po Uredbi (EGS) št. 793/93 imenovane kot poročevalke za nekatere snovi s prednostnih seznamov, ki so v postopku ocenjevanja tveganja, so ocenile informacije v zvezi s temi snovmi, ki so jih predložili proizvajalci ali uvozniki. Po posvetovanjih s temi proizvajalci ali uvozniki so določile, ali je za namen ocene tveganja od navedenih proizvajalcev ali uvoznikov treba zahtevati, da predložijo dodatne podatke in/ali opravijo dodatna preskušanja.

(2) Proizvajalci in uvozniki so preverili, ali so informacije za oceno navedenih snovi na voljo pri prejšnjih proizvajalcih ali uvoznikih teh snovi, skladno s členom 10(5) Uredbe (EGS) št. 793/93. Proizvajalci in uvozniki so po posvetovanjih z državami članicami poročevalkami prav tako preverili, ali je mogoče preskuse na živalih nadomestiti ali jih omejiti z uporabo drugih metod.

(3) Države članice poročevalke so Komisijo obvestile, da je od proizvajalcev ali uvoznikov navedenih snovi treba zahtevati dodatne informacije in preskušanje.

(4) Države članice poročevalke so Komisiji predložile protokole o zahtevanem dodatnem preskušanju.

(5) V skladu s členom 12(3) Uredbe (EGS) št. 793/93 lahko v primeru snovi, ki se proizvaja ali uvaža kot tako ali v pripravku več proizvajalcev ali uvoznikov, lahko dodatno preskušanje opravi en proizvajalec/uvoznik v imenu ostalih zadevnih proizvajalcev ali uvoznikov. V takem primeru se morajo drugi proizvajalci ali uvozniki sklicevati na opravljene preskuse ter prispevati k plačilu poštenega in pravičnega deleža stroškov.

(6) Določbe te uredbe so v skladu z mnenjem odbora, ustanovljenega po členu 15 Uredbe (EGS) št. 793/93 –

SPREJELA NASLEDNJO UREDBO:

Člen 1

Proizvajalec(-i) in uvoznik(-i) snovi, naveden(-i) v Prilogi k tej uredbi, ki so predložili informacije skladno z zahtevami členov 3, 4, 7 in 9 Uredbe (EGS) št. 793/93, zagotovijo informacije in opravijo preskuse, navedene v Prilogi k tej uredbi, ustrezne rezultate pa posredujejo državam članicam poročevalkam.

Preskusi se opravijo v skladu s protokoli, ki jih določijo države članice poročevalke.

Rezultati je treba predložiti v rokih, določenih v Prilogi.

Člen 2

Ta uredba začne veljati 20. dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 28. decembra 2001

Za Komisijo

Margot Wallström

Članica Komisije

[1] UL L 84, 5.4.1993, str. 1.

--------------------------------------------------

PRILOGA

| Št. Einecs | Št. CAS | Ime snovi | Poročevalka | Zahteve glede informacij in preskušanja | Meseci od datuma začetka veljavnosti te uredbe |

1 | 200–539–03 | 62–53–3 | Anilin | D | Podatki o nastajanju anilina iz kemikalij na osnovi gume | 9 |

Podatki o izpustih v odpadno vodo in obdelava odpadne vode, ki so reprezentativni za evropsko gumarsko industrijo | 9 |

Podatki o izpustih v ozračje in uporabljeni postopki čiščenja izpušnih plinov v gumarski industriji | 9 |

Preskus toksičnosti z zaplinjanjem rastlin (fumigacijo) | 6 |

Preskusi dolgodobne toksičnosti na Lumbriculus variegatus in Chironomus riparius z uporabo predhodno inkubiranega sedimenta | 6 |

Preskus kopičenja v organizmih na Lumbriculus variegatus z uporabo predhodno inkubiranega sedimenta | 6 |

Preskusi učinkov na kopenske organizme z uporabo predhodno inkubiranih tal Preskusi kopičenja v kopenskih organizmih z uporabo predhodno inkubiranih tal | odvisno od rezultatov dejanskega preskušanja 3,4-dikloranilina (vplivi na kopenske organizme) in rezultatov preskusov s sedimenti za anilin |

2 | 201–557–4 | 84–74–2 | Dibutil ftalat | NL | Preskus toksičnosti na rastlinah | 12 |

3 | 202–627–7 | 98–01–1 | 2-Furaldehid | NL | Preskus genske mutacije in vivo | 12 |

4 | 202–974–4 | 101–77–9 | 4,4'-Metilendianilin | D | Preskus dolgodobne toksičnosti na Lumbriculus variegatus | 6 |

5 | 204–211–0 | 117–81–7 | Bis(2-etilheksil) ftalat | S | Večgeneracijska študija na sladkovodnih ribah | 18 |

6 | 204–825–9 | 127–18–4 | Tetrakloretilen | ZK | Program okoljskega monitoringa za tetrakloretilen in triklorocetno kislino v EU Analiza sledenja 14C-izotopske sestave triklorocetne kisline, najdene v tleh iz vsaj ene lokacije s povišanimi vsebnostmi Preskus za ugotavljanje morebitnega naravnega nastanka triklorocetne kisline v tleh z vsaj enega mesta v naravnih razmerah in določanje potenciala morebitnega izločanja iz tega vira | 18 |

7 | 214–604–9 | 1163–19–5 | Bis(pentabro–mofenil) eter | F/ZK | Študija toksičnosti za razvoj | 3 |

Preskušanje odstranjevanja broma: | |

— anaerobna razgradnja | 3 |

— razgradnja pod vplivom svetlobe | 6 |

28-dnevna študija toksičnosti na Lumbriculus variegatus v sedimentu | 6 |

Preskus vpliva na rast rastlin | 6 |

Preskus toksičnosti za razmnoževanje na deževnikih | 6 |

Študija vpliva na dihanje aktivnega blata | 6 |

8 | 231–152–8 | 7440–43–9 | Kadmij | B | Določanje raztapljanja/pretvorbe snovi v vodi | 3 |

9 | 231–765–0 | 7722–84–1 | Vodikov peroksid | FIN | 90-dnevna inhalacijska študija s ponovljajočimi odmerki | 24 |

10 | 247–148–4 | 25637–99–4 | Heksabromociklododekan | S | 90-dnevna študija toksičnosti s ponavljajočimi odmerki | 6 |

11 | 251–087–9 | 32536–52–0 | Difenil eter, oktabromov derivat | F/ZK | 90-dnevna inhalacijska študija s preiskavo organov za razmnoževanje in imunotoksikoloških parametrov | 3 |

Preskušanje odstranjevanja broma: | |

— anaerobna razgradnja | 6 |

— razgradnja pod vplivom svetlobe | 18 |

ali enakovredni podatki | |

28-dnevna študija toksičnosti na Lumbriculus variegatus v sedimentu | 6 |

Preskus vpliva na rast rastlin | 6 |

Preskus toksičnosti za razmnoževanje na deževnikih | 6 |

Študija vpliva na dihanje aktivnega blata | 6 |

12 | 287–477–0 | 85535–85–9 | Alkani, C14–17, kloro | ZK | 28-dnevna študija toksičnosti na Lumbriculus variegatus v sedimentu | 6 |

28-dnevna študija toksičnosti na vrsti rodu Chironomus | 6 |

Dolgodobni preskus vpliva na rast rastlin | 6 |

Preskus toksičnosti za razmnoževanje na deževnikih | 6 |

--------------------------------------------------